Broj: 711-I-392-P-230-21/23-06-21

Zagreb, 03. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI**)**, **povodom vlastitih saznanja i neanonimne prijave mogućeg sukoba interesa podnesene protiv dužnosnika Ivice Puljka, gradonačelnika Grada Splita** **do 08. travnja 2022. i Antonija Kuzmanića, zamjenika gradonačelnika Grada Splita do 08. travnja 2022**, na 174. sjednici, održanoj dana 03. lipnja 2022., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika** **Antonia Kuzmanića zamjenika gradonačelnika grada Splita,** **zbog moguće povrede članka 15. stavka 2. ZSSI-a, koja proizlazi iz okolnosti da je u obavljanju funkcije člana Skupštine trgovačkih društava kojima je osnivač Grad Split, bez prijedloga Gradskog vijeća Grada Splita, donio odluku o imenovanju članova nadzornih odbora, i to:**

* **dana 01. listopada 2021., kojom su Ante Renić, Sandro Sović, Jasna Talić i Andrea Tvrdić imenovani za članove Nadzornog odbora trgovačkog društva Čistoća d.o.o.,**
* **dana 29. rujna 2021., kojom su Željka Vlahinić, Ivana Krstulović Baković, Marin Kukoč i Branimira Urlić imenovani za članove Nadzornog odbora trgovačkog društva Parkovi i nasadi d.o.o.,**
* **dana 27. rujna 2021., kojom su Matko Zeljko, Robert Spiegel, Matko Kerum, Paško Burnać, Joško Tijardovića, Bojan Srhoj, Sanela Antoniu Šegvić, Petar Podrug i Nikšu Čatipović imenovani za članove Nadzornog odbora trgovačkog društva Promet d.o.o.,**
* **dana 30. rujna 2021., kojom su Inoslav Nazor, Ivan Delić, Mladen Zec i Goran Leutar imenovani za članove Nadzornog odbora trgovačkog društva Split Parking d.o.o.,**
* **dana 01. listopada 2021., kojom su Ante Beus, Maja Čović Bajramagić i Stanko Vukojević imenovani za članove Nadzornog odbora trgovačkog društva Splitska obala d.o.o.,**
* **dana 01. listopada 2021., kojom su Željka Mrnjavac, Dario Mamić, Luka Vidović i Nikola Blagaić imenovani za članove Nadzornog odbora trgovačkog društva Stano-uprava d.o.o., te**
* **dana 01. listopada 2021. kojom su Lovro Matan, Katja Zorić i Norbert Žaknić imenovani za članove Nadzornog odbora trgovačkog društva Žnjan d.o.o.**

1. **Postupak za odlučivanje o sukobu interesa protiv dužnosnika Ivicu Puljka gradonačelnika Grada Splita neće se pokrenuti s obzirom da iz prikupljene dokumentacije nije utvrđeno da bi dužnosnik poduzimao radnje vezane za imenovanje članova Nadzornih odbora trgovačkih društava: Čistoća d.o.o., Parkovi i nasadi d.o.o., Promet d.o.o., Parking d.o.o., Splitska obala d.o.o., Stano-uprava d.o.o., i Žnjan d.o.o., slijedom čega ne proizlaze okolnosti da je dužnosnik počinio moguću povredu članka 15. stavka 2. ZSSI-a.**
2. **Poziva se dužnosnik Antonio Kuzmanić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke II. te na ostale navode iz obrazloženja ove odluke.**

Obrazloženje

U Povjerenstvu je dana 05. listopada 2021.g. zaprimljena anonimna prijava mogućeg sukoba interesa protiv dužnosnika Ivice Puljka, gradonačelnika Grada Splita i Antonia Kuzmanića, zamjenika gradonačelnika Grada Splita pod brojem 711-U-4944-P-230/21-01-5, povodom kojeg se vodi predmet pod brojem: P-230/21.

U prijavi se u bitnome navodi da su gradonačelnik grada Splita, kao član Skupština trgovačkih društava u vlasništvu Grada Splita i njegov zamjenik Antonio Kuzmanić, kao punomoćnik Ivice Puljka u tim Skupštinama samovoljno, bez da im je Gradsko vijeće Grada Splita predložilo članove nadzornih odbora, održalo Skupštine gradskih trgovačkih društava i na njima suprotno odredbi članka 15. ZSSI-a razriješilo stare i imenovalo nove Nadzorne odbore u navedenim trgovačkim društvima: Parkovi i nasadi d.o.o., Splitska obala d.o.o., Čistoća d.o.o., Žnjan d.o.o., Stanouprava d.o.o., Split parking d.o.o., Promet d.o.o., s time da su neki od članova Gradskog vijeća javno upozoravali gradonačelnika da članove nadzornih odbora imenuje suprotno navedenoj zakonskoj odredbi, na što se isti oglušio.

Dana 27. listopada 2021.g. zaprimljena je dopuna prijave mogućeg sukoba interesa protiv dužnosnika Ivice Puljka, gradonačelnika Grada Splita i Antonia Kuzmanića, zamjenika gradonačelnika Grada Splita pod brojem 711-U-5229-P-230/21-02-5, u kojoj se u bitnome navodi da je na Gradskom vijeću Grada Splita 21. listopada 2021. donesen zaključak kojim se gradonačelnika obvezuje da prilikom imenovanja članova nadzornih odbora i direktora gradskih trgovačkih društava poštuje odredbe ZSSI-a, na što se on oglušio te je održao skupštine gradskih društava samovoljno i netransparentno na kojima je imenovao direktore istih.

U Povjerenstvu je dana 26. listopada 2021. zaprimljena neanonimna prijava mogućeg sukoba interesa protiv dužnosnika Ivice Puljka, gradonačelnika Grada Splita pod brojem 711-U-5207-P-247/21-01-1 povodom kojeg je otvoren predmet pod brojem: P-247/21, u kojoj se u bitnom navodi da iz novinskih napisa i izjava samog gradonačelnika nedvojbeno proizlazi da gradonačelnik na Dnevni red sjednice Gradskog vijeća Grada Splita održane 23.rujna 2021. nije stavio prijedlog zaključka o imenovanju članova upravnih vijeća i nadzornih odbora u društvima koja su u vlasništvu Grada Splita. Iako je sjednica Gradskog vijeća bila zakazana za 9 sati, gradonačelnik je u 9,10 prijedlog zaključka o imenovanju dostavio predsjedniku Gradskog vijeća, koji je o tome obavijestio vijećnike, koji nisu prihvatili raspravljati o prijedlogu koji im je na taj način dostavljen te je on sam izabrao članove nadzornih odbora i upravnih vijeća prema pozivu koji je objavio u tisku i na službenim stranicama Grada. Od prijavljenih 600 kandidata izabrao je 80 njih bez jasnih kriterija. Navodi se da je u funkciji skupštine trgovačkih društava raspisao natječaj za izbor direktora 4 trgovačka društva: Stanouprava d.o.o., Parkovi i nasadi d.o.o., Splitska obala d.o.o. i Čistoća d.o.o., promijenivši uvjete natječaja te da se natječajna dokumentacija dostavljala direktno gradonačelniku i nije prolazila protokol, dok je Povjerenstvo za provjeru natječajne dokumentacije bilo sastavljeno od gradonačelnika, dva zamjenika i dvije pravnice Grada.

Predmeti P-230/21 i P-247/21 spojeni su temeljem članka 44. stavak 1. Zakona o općem upravnom postupku.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Ivica Puljak dužnost gradonačelnika Grada Splita obnašao u mandatu od 07.06.2021 do 08.04.2022.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Antonio Kuzmanić obnašao dužnost zamjenika gradonačelnika Grada Splita u mandatu od 07.06.2021 do 08.04.2022.

Člankom 3. stavkom 1. podstavkom 39. istog članka ZSSI-a propisano da su općinski načelnici i njihovi zamjenici dužnosnici u smislu odredbi navedenoga Zakona, stoga su dužnosnici Ivica Puljak, povodom obnašanja dužnosti gradonačelnika Grada Splita, i Antonio Kuzmanić povodom obnašanja dužnosti zamjenika gradonačelnika Grada Splita, obvezni postupati sukladno odredbama ZSSI-a.

Uvidom u izvatke iz nadležnog sudskog registra, utvrđeno je da je jedini osnivač trgovačkih društava Splitska obala d.o.o. za usluge i razvoj (u daljnjem tekstu: Splitska obala d.o.o.), Split parking za komunalne usluge u daljnjem tekstu: Split parking d.o.o.) , Stano-uprava d.o.o. za organizaciju upravljanja i održavanja stambenih zgrada, poslovnih prostora i zgrada (u daljnjem tekstu Stano-uprava d.o.o.), Parkovi i nasadi d.o.o. za obavljanje komunalnih djelatnosti (u daljnjem tekstu: Parkovi i nasadi d.o.o.) i Žnjan d.o.o. turistička agencija (u daljnjem tekstu Žnjan d.o.o.) Grad Split, dok su osnivači trgovačkog društva Čistoća d.o.o. za obavljanje komunalnih djelatnosti održavanja čistoće i odlaganja komunalnih otpada (u daljnjem tekstu Čistoća d.o.o.) Grad Split i Općina Podstrana, a trgovačkog društva Promet d.o.o. za obavljanje komunalne djelatnosti prijevoza putnika u javnom prometu u daljnjem tekstu: Promet d.o.o.) Grad Solin, Grad Kaštela, Grad Trogir, Grad Omiš, Općina Marina, Općina Muć, Općina Podstrana, Općina Seget, Općina Šolta, Općina Šestanovac, Općina Primorski Dolac, Općina Prgomet, Općina Lećevica, Općina Klis, Općina Dugopolje i Grad Split.

Povjerenstvo je dopisom Broj: 711-I-2014-P-247/21-04-19 od 29. studenog 2021. zatražilo od Grada Splita podatke obnašaju li dužnosnik Ivica Puljak, gradonačelnik Grada Splita, i Antonio Kuzmanić, zamjenik gradonačelnika Grada Splita, funkciju jednog od članova Skupštine slijedećih društva: Parkovi i nasadi d.o.o., Splitska obala d.o.o., Čistoća d.o.o., Žnjan d.o.o.,Stanouprava d.o.o., Split parking d.o.o. i Promet d.o.o. u ime osnivača i od kada.

Također je zatraženo očitovanje je li u mandatu navedenih dužnosnika donesena odluka o imenovanju članova nadzornih odbora u navedenim trgovačkim društvima te ukoliko jest, potrebno je dostaviti odluke Skupštine navedenih trgovačkih društava kojom se imenuju članovi Nadzornog odbora te zapisnike sa sjednica Skupštine na kojoj su donesene navedene odluke

Zaključno je zatražen podatak je li navedenim odlukama o imenovanju članova nadzornog odbora prethodno dostavljen prijedlog imenovanja članova od strane Gradskog vijeća Grada Splita, sukladno članku 15. stavku 2. ZSSI-a, te ukoliko jest, dostavu tih prijedloga.

Grad Split očitovao se dopisom KLASA:008-01/21-01/29 urbroj:2181/01-11-01/1-21-2 od 21. prosinca 2021., u kojem se navodi da gradonačelnik Grada Splita Ivica Puljak od dana stupanja na dužnost 7. lipnja 2021. godine ex lege obnaša funkciju člana Skupštine svih nabrojanih trgovačkih društava: Parkovi i nasadi d.o.o., Splitska obala d.o.o., Čistoća d.o.o., Žnjan d.o.o., Stano-uprava d.o.o., Split parking d.o.o. i Promet d.o.o.

Nadalje se iznosi da je gradonačelnik član Skupštine sukladno Zakonu o trgovačkim društvima te osnivačkim aktima, odnosno društveni ugovorima/izjavama o osnivanju svakog od nabrojanih društava, a u slučaju odsutnosti po specijalnoj punomoći ga mogu mijenjati zamjenici gradonačelnika.

U dopisu se također navodi da su za sva gore nabrojana društva imenovani novi članovi Nadzornih odbora od početka mandata gradonačelnika Ivice Puljka na sjednicama Skupština na kojima je član Skupštine po punomoći bio zamjenik gradonačelnika Antonio Kuzmanić, te se tražene odluke Skupštine kao i zapisnici sa sjednica Skupština svakog pojedinog društva dostavljaju u prilogu.

U dopisu se ističe da je za svaku navedenu odluku o imenovanju članova nadzornog odbora prethodno dostavljan prijedlog imenovanja članova nadzornih odbora Gradskom vijeću Grada Splita, koje se također dostavlja u prilogu, uz napomenu da Gradsko vijeće Grada Splita nije usvojilo predložene točke Dnevnog reda.

Također se u dopisu ističe da su Nadzorni odbori u konačnici imenovani sukladno članku 48. Zakona o lokalnoj i područnoj (regionalnoj) samoupravi po kojem izvršno tijelo jedinice lokalne samouprave imenuje i razrješuje predstavnike trgovačkih društva u vlasništvu ili većinskom vlasništvu jedinice, sukladno članku 441. Zakona o trgovačkim društvima, po kojem Skupština odlučuje o imenovanju i opozivu članova nadzornog odbora, te sukladno članku 52. Statuta Grada Splita, po kojem gradonačelnik imenuje i razrješuje predstavnike Grada Splita u trgovačkim društvima.

Zaključno se u dopisu navodi da sukladno očitovanju Povjerenstva Broj: R/13 od 11. srpnja 2013. godineu kojem se navodi da se u slučajevima u kojima dolazi do kolizije odredbe članka 15. stavka 2. ZSSI-a i odredbe članka 48. Zakona o lokalnoj i područnoj (regionalnoj) samoupravi primjenjuje po načelu lex posterior derogat legi priori, odredba članka 48. Zakona o lokalnoj i područnoj (regionalnoj) samoupravi koja ovlasti za imenovanje predstavnika u društvima u vlasništvu grada daje gradonačelniku, te upravo pri imenovanju članova nadzornih odbora upućuje na Zakon o trgovačkim društvima.

Uvidom u Zapisnik sa III. sjednice Skupštine trgovačkog društva ČISTOĆA d.o.o. Split, održane dana 1. listopada 2021. godine u prostorijama Grada Splita, Obala kneza Branimira, Broj: 01-3155/21 utvrđeno je da je na istoj za Grad Split bio prisutan punomoćnik predsjednika Skupštine Društva Antonio Kuzmanić, koji je, kako se navodi u pod točkom 2. zapisnikau pogledu donošenja Odluke o opozivu predstavnika Grada Splita iz Nadzornog odbora trgovačkog društva Čistoća d.o.o. predložio opoziv dosadašnjih članova. Nevenke Bečić, Nenada Periša, Maje Colić i Petra Ljubičića, te je Skupština društva donijela jednoglasnu odluku kojom se opozivaju današnji članovi Nadzornog odbora.

Nadalje je utvrđeno da se pod točkom Zapisnika navodi da predsjedavajući Skupštine Antonio Kuzmanić u ime Grada Splita predlaže imenovanje predstavnika Grada Splita u Nadzorni odbor trgovačkog društva Čistoća d.o.o., kako slijedi: Ante Renić, Sandro Sović, Jasna Talić i Andrea Tvrdić.

Također se navodi da u otvorenoj raspravi predstavnik Općine Podstrana Ivica Tafta iznosi stav i mišljenje po kojemu je takav način predlaganja novih članova Nadzornog odbora od strane Grada Splita nezakonit, jer je suprotnosti s člankom 15. stavkom 2. ZSSI-a, dok Antonio Kuzmanić navodi da se predmetni Zakon ne primjenjuje na ovaj slučaj, jer se radi o predstavnicima Grada Splita koji je većinski vlasnik Čistoće d.o.o. te stavlja prijedlog Grada Splita na glasovanje Skupštini.

Zaključno se u navedenoj točki Dnevnog reda navodi da Skupština Društva većinom glasova i to glasom predstavnika Grada Splita donosi Odluku kojom se kao predstavnici Grada Splita u Nadzorni odbor trgovačkog društva Čistoća d.o.o. imenuju navedene osobe.

Uz zapisnik je priložena odluka broj: 01-3155/21 u kojoj se navodi da Skupština Društva većinom glasova i to glasom predstavnika Grada Splita donosi Odluku kojom se kao predstavnici Grada Splita u Nadzorni odbor trgovačkog društva Čistoća d.o.o. imenuju: Ante Renić, Sandro Sović, Jasna Talić, i Andrea Tvrdić, koja je odluka potpisana po punomoćniku predsjednika skupštine Antoniu Kuzmaniću.

U priloženom Zapisnikubr. 03/21-900-5 sa sjednice Skupštine trgovačkog društva PARKOVI I NASADI d.o.o., održane dana 29. rujna 2021. s početkom u 15,00 sati u prostoru gradske uprave Grada Splita, Obala kneza Branimira 17, Split, navodi se da je sjednicu otvorio zamjenik gradonačelnika Antonio Kuzmanić, koji predstavlja Skupštinu kao opunomoćenik gradonačelnika Ivice Puljka, te da su donesene odluke o razrješenju članova Nadzornog odbora Trgovačkog društva PARKOVI i NASADI d.o.o. koje je izabrao Grad Split, i to: Ante Šunjića, predsjednik Nadzornog odbora, Marija Mrdeža,zamjenik predsjednika Nadzornog odbora, Anite Tomić Šundov i Tomislava Režića**,** članova Nadzornog odbora, te se za članove Nadzornog odbora biraju i imenuju: Željka Vlahinić, Ivana Krstulović Baković, Marin Kukoč i Branimir Urlić.

Zapisniku je priložena odluka Broj: 03/21-900-3 o izboru i imenovanju članova Nadzornog odbora Trgovačkog društva PARKOVI i NASADI d.o.o., koje bira Grad Split iz koje je razvidno da su za članove Nadzornog odbora Trgovačkog društva PARKOVI I NASADI d.o.o. imenovani Željka Vlahinić, Ivana Krstulović Baković, Marin Kukoč i Branimir Urlić, koju je donio gradonačelnik Ivica Puljak po punomoćniku Antoniu Kuzmaniću.

U priloženom Zapisniku sa 112. Skupštine trgovačkog društva Promet d.o.o. održane dana 27. rujna 2021., navodi se da je na Skupštini između ostalih prisutan Antonio Kuzmanić, punomoćnik gradonačelnika Grada Splita, predsjednik Skupštine sa 59.897, odnosno 80% glasova.

Točka 3. Zapisnika odnosi se na Opoziv i imenovanje članova Nadzornog odbora - predstavnika Grada Splita, te se u istoj navodi da Predsjednik Skupštine izvješćuje da je Grad Split donio Zaključak o opozivu članova Nadzornog odbora predstavnika Grada Splita (Dražen Delić, Mato Zeljko, Miljenko Modrić, Petar Varvodić, Marko Franić, Vlado Tandara, Mirko Ramljak, Jurica Jurišić, te Edita Grubišić, te na Zaključak o imenovanju članova Nadzornog odbora predstavnika Građa Splita (Mato Zeljko, predstavnik Grada Splita na mandat od 4 godine, Robert Spiegel, predstavnik Građa Splita na mandat od 4 godine, Matko Kerum, predstavnik Grada Splita na mandat od 4 godine, Paško Bumać, predstavnik Grada Splita na mandat od 4 godine, Joško Tijardović, predstavnik Grada Splita na mandat od 4 godine, Bojana Srhoj, predstavnik Grada Splita na mandat od 4 godine, Sanela Antonia Šegvić, predstavnik Grada Splita na mandat od 4 godine, Petar Podrug, predstavnik Grada Splita na mandat od 4 godine, te Nikša Čatipović, predstavnik Grada Splita na mandat od 4 godine.

U zapisniku se navodi da nakon provedenog glasovanja Predsjednik Skupštine utvrđuje da su donesene odluka kojom se opozivaju članovi Nadzornog odbora predstavnici Grada Splita: Dražen Delić, Mato Zeljko, Miljenko Modrić, Petar Varvodić , Marko Franić, Vlado Tandara, Mirko Ramljak, Jurica Jurišić i Edita Grubišić te odluku kojom se biraju za člana Nadzornog odbora predstavnici Građa Splita: Mato Zeljko, Robert Spiegel, Matko Kerum, Paško Burnać, Joško Tijardović, Bojana Srhoj, Sanela Antonia Šegvić, Petar Podrug, i Nikša Čatipović.

Zapisniku je priložena odluka u kojoj se navodi da se na temelju članka 19. Društvenog ugovora o usklađenja Promet d.o.o. na 112. Skupštini održanoj dana 27.09.2021. biraju za člana Nadzornog odbora predstavnici Grada Splita Mato Zeljko, Robert Spiegel, Matko Kerum, Paško Burnać, Joško Tijardović, Bojana Srhoj, Sanela Antonia Šegvić, Petar Podrug, i Nikša Čatipović, potpisana po punomoćniku predsjednika Skupštine društva Antoniu Kuzmaniću.

U zapisniku sa 4. sjednice Skupštine Društva SPLIT PARKING d.o.o., Ruđera Boškovića 28, u 2021. godini održane dana 30.9.2021., navodi se da je na istoj između ostalih nazočan Antonio Kuzmanić, zamjenik gradonačelnika Grda Splita kao predsjednik Skupštine te je na istoj Skupština društva donijela odluku o opozivu članova Nadzornog odbora Split parkinga d.o.o. Ivana Serdarevića, Joze Šitum i Lucijana Katića, dok je član Nadzornog odbora Božo Zoro podnio ostavku koju je Skupština prihvatila te odluku da se za članove Nadzornog odbora Split parkinga d.o.o. biraju Inoslav Nazor, Ivan Delić, Mladen Zec i Goran Lutar.

Zapisniku je priložena odluka u kojoj se navodi da na Skupštini Društva održanoj dana 30. rujna 2021. godine, jedini član društva Grad Split, zastupan po gradonačelniku Ivici Puljku, temeljem čl. 441. Zakona o trgovačkim društvima i čl. 14. Izjave o osnivanju Spit parking-a d.o.o., donosi odluku o izboru članova Nadzornog odbora Inoslava Nazora, Ivana Delića, Mladena Zeca i Gorana Leutara.

Uvidom u zapisnik sa 4. sjedniceSkupštine trgovačkog društva „Splitska obala“ d.o.o. Split, održane dana 01.10.2021. u prostorijama sjedišta osnivača društva utvrđeno je da se u istoj navodi da prema članku 8. Izjave o osnivanju trgovačkog društva Splitska obala d.o.o. Skupštinu društva vrši zamjenik Gradonačelnika Grada Splita Antonio Kuzmanić, po specijalnoj punomoći gradonačelnika Ivice Puljka.

Na sjednici je Skupština Društva je donijela Odluku da se danom 01.10.2021. godine opoziva Nadzorni odbor u sastavu Željko Kerum, Šaša Horvat i Ivica Bašić i danom 01.10.2021. godine imenuje e Nadzorni odbor u sastavu: Ante Beus, Maja Čović i Stanko Vuković, na razdoblje od četiri godine.

Zapisniku je priložena odluka broj 6/21 u kojoj se navodi da je na temelju članka 8, i 17, Izjave o osnivanju trgovačkog društva „Splitska obala“ d.o.o., Skupština društva „SPLITSKA OBALA“ d.o.o. iz Splita, Ulica kralja Zvonimira 14, OIB:89801268320, donijela na 4. sjednici dana 01.10. 2021. odluku o izboru članova nadzornog odbora te su za iste izabrani Ante Beus, Maja Čović i Stanko Vuković na razdoblje od četiri godine. Odluka je potpisana po punomoćniku predsjednika skupštine Antoniu Kuzmaniću.

U Zapisniku od dana 01. listopada 2021 sa 3. sjednice Skupštine trgovačkog društva STANO-UPRAVA d.o.o. Split, održane dana 01. listopada 2021.godine u prostoriji gradske uprave Grada Splita s početkom u 12,00 sati, navodi se da je na sjednici između ostalih nazočan kao Skupština Društva: p.p. zamjenik Gradonačelnika, Antonio Kuzmanić, te je na istoj zamjenik gradonačelnika Antonio Kuzmanić, po punomoći gradonačelnika, u funkciji Skupštine Društva, donio odluku o opozivu predstavnika Grada Splita u Nadzornom odboru Trgovačkog društva STANO-UPRAVA d.o.o. SPLIT.

Zapisniku je priložena odluka u kojoj se navodi da na temelju članka 441. Zakona o trgovačkim društvima (NN br. 111/93, 34/99, 121/99,118/03, 107/07, 146/08, 137/99, 152/11, 111/12, 68/13 i 110/15) i temeljem članka 10. Izjave o osnivanju trgovačkog društva STANO-UPRAVA D.O.O. (pročišćeni tekst od 04.04.2015.godine) zamjenik gradonačelnika, po punomoći gradonačelnika, u funkciji Skupštine Društva, na trećoj sjednici održanoj dana 01. listopada 2021. godine donosi odluku o imenovanju (izboru) predstavnika Grada Splita u Nadzornom odboru trgovačkog društva STANO-UPRAVA d.o.o. SPLIT te se za članove Nadzornog odbora trgovačkog društva STANO-UPRAVA d.o.o., kao predstavnici Grada Splita imenuju (biraju): Željko Mrnjavac, Dario Mamić, Luka Vidović i Nikola Blagaić, koja je odluka potpisana po zamjeniku gradonačelnika Antoniu Kuzmaniću.

U priloženom Zapisniku sa skupštine trgovačkog društva Žnjan d.o.o. od 01. listopada 2021. navodi se da je na istoj prisustvovao Antonio Kuzmanić u svojstvu predsjednika Skupštine toga trgovačkog društva po punomoći gradonačelnika Ivice Puljka, te je pod točkom 1. Zapisnika navedeno da je Dnevni red prihvaćen, te da je nakon kraće rasprave Skupština društva prihvatila prijedlog gradonačelnika Grada Splita o opozivu predstavnika Grada Splita iz Nadzornog odbora Žnjan d.o.o., a to su Domagoj Bajić, Andrea Tomić, i Jadranka Pastuović, te će o tome donijeti Odluku.

Nadalje pod 2. točkom Zapisnika se navodi da je nakon kraće rasprave Skupština društva prihvatila prijedlog gradonačelnika Grada Splita o imenovanju predstavnika Grada Splita u Nadzorni odbor TD Žnjan d.o.o., a to su Lovre Matana, Katja Zorić, Norbert Žaknić, te će o tome donijeti Odluku.

Zapisniku je priložena odluka u kojoj se navodi da sukladno odredbi članka 442. Zakona o trgovačkim društvima (NN 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13 i 110/15) i temeljem članka 13., 14. i 23. Osnivačkog akta Žnjan d.o.o., Skupština TD Žnjan d.o.o., na sjednici održanoj dana 01.listopada 2021. godine, donosi odluku da se Nadzorni odbor TD Žnjan d.o.o. imenuju, temeljem prijedloga gradonačelnika Grada Splita, sljedeći predstavnici Grada Splita: Lovre Matana, Katja Zorić i Norbert Žaknić.

U prilogu Povjerenstvu su dostavljeni dopisi upućeni Gradskom vijeću Grada Splita:

* KLASA: 080-01/21-02/28, URBROJ: 2181/01-09/3-21-2 od 22. rujna 2021. godine predmet**:** Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. u kojem se navodi da na temelju članka 52. Statuta Grada Splita („Službeni glasnik Grada Splita" broj 17/19, broj 17/09, 11/10, 18/13, 39/13, 46/13 - pročišćeni tekst, 11/18, 6/20 i 41/21), Gradonačelnik Grada Splita, utvrđuje Prijedloga zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. te ga prosljeđuje Gradskom vijeću na raspravu i donošenje te se za izvjestitelja na sjednici Gradskog vijeća Grada Splita određuje se Ivica Puljak, gradonačelnik Grada Splita.
* KLASA: 080-01/21-02/27, URBROJ: 2181/01-09/3-21-2 od 22. rujna 2021. godine predmet**:** Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Promet d.o.o. u kojem se navodi da na temelju članka 52. Statuta Grada Splita („Službeni glasnik Grada Splita" broj 17/19, broj 17/09, 11/10, 18/13, 39/13, 46/13 - pročišćeni tekst, 11/18, 6/20 i 41/21), Gradonačelnik Grada Splita, utvrđuje Prijedloga zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. te ga prosljeđuje Gradskom vijeću na raspravu i donošenje te se za izvjestitelja na sjednici Gradskog vijeća Grada Splita određuje se Ivica Puljak, gradonačelnik Grada Splita.
* KLASA: 080-01/21-02/30, URBROJ: 2181/01-09/3-21-2 od 22. rujna 2021. godine predmet**:** Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Čistoća d.o.o. u kojem se navodi da na temelju članka 52. Statuta Grada Splita („Službeni glasnik Grada Splita" broj 17/19, broj 17/09, 11/10, 18/13, 39/13, 46/13 - pročišćeni tekst, 11/18, 6/20 i 41/21), Gradonačelnik Grada Splita, utvrđuje Prijedloga zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. te ga prosljeđuje Gradskom vijeću na raspravu i donošenje te se za izvjestitelja na sjednici Gradskog vijeća Grada Splita određuje se Ivica Puljak, gradonačelnik Grada Splita.
* KLASA: 080-01/21-02/25, URBROJ: 2181/01-09/3-21-2 od 22. rujna 2021. godine predmet**:** Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Lovrinac d.o.o. u kojem se navodi da na temelju članka 52. Statuta Grada Splita („Službeni glasnik Grada Splita" broj 17/19, broj 17/09, 11/10, 18/13, 39/13, 46/13 - pročišćeni tekst, 11/18, 6/20 i 41/21), Gradonačelnik Grada Splita, utvrđuje Prijedloga zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. te ga prosljeđuje Gradskom vijeću na raspravu i donošenje te se za izvjestitelja na sjednici Gradskog vijeća Grada Splita određuje se Ivica Puljak, gradonačelnik Grada Splita.
* KLASA: 080-01/21-02/24, URBROJ: 2181/01-09/3-21-2 od 22. rujna 2021. godine predmet**:** Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Parkovi i nasadi d.o.o. u kojem se navodi da na temelju članka 52. Statuta Grada Splita („Službeni glasnik Grada Splita" broj 17/19, broj 17/09, 11/10, 18/13, 39/13, 46/13 - pročišćeni tekst, 11/18, 6/20 i 41/21), Gradonačelnik Grada Splita, utvrđuje Prijedloga zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. te ga prosljeđuje Gradskom vijeću na raspravu i donošenje te se za izvjestitelja na sjednici Gradskog vijeća Grada Splita određuje se Ivica Puljak, gradonačelnik Grada Splita.
* KLASA: 080-01/21-02/31, URBROJ: 2181/01-09-02/1-21-2 od 22. rujna 2021. godine predmet**:** Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Splitska obala d.o.o. u kojem se navodi da na temelju članka 52. Statuta Grada Splita („Službeni glasnik Grada Splita" broj 17/19, broj 17/09, 11/10, 18/13, 39/13, 46/13 - pročišćeni tekst, 11/18, 6/20 i 41/21), Gradonačelnik Grada Splita, utvrđuje Prijedloga zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. te ga prosljeđuje Gradskom vijeću na raspravu i donošenje te se za izvjestitelja na sjednici Gradskog vijeća Grada Splita određuje se Ivica Puljak, gradonačelnik Grada Splita.
* KLASA: 080-01/21-02/26, URBROJ: 2181/01-09/03-21-2 od 22. rujna 2021. godine predmet**:** Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Stano-uprava d.o.o. u kojem se navodi da na temelju članka 52. Statuta Grada Splita („Službeni glasnik Grada Splita" broj 17/19, broj 17/09, 11/10, 18/13, 39/13, 46/13 - pročišćeni tekst, 11/18, 6/20 i 41/21), Gradonačelnik Grada Splita, utvrđuje Prijedloga zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. te ga prosljeđuje Gradskom vijeću na raspravu i donošenje te se za izvjestitelja na sjednici Gradskog vijeća Grada Splita određuje se Ivica Puljak, gradonačelnik Grada Splita.
* KLASA: 080-01/21-02/32, URBROJ: 2181/01-09/03-21-2 od 22. rujna 2021. godine predmet**:** Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Žnjan d.o.o. u kojem se navodi da na temelju članka 52. Statuta Grada Splita („Službeni glasnik Grada Splita" broj 17/19, broj 17/09, 11/10, 18/13, 39/13, 46/13 - pročišćeni tekst, 11/18, 6/20 i 41/21), Gradonačelnik Grada Splita, utvrđuje Prijedloga zaključka o prijedlogu za imenovanje predstavnika Grada Splita u Nadzorni odbor trgovačkog društva Split parking d.o.o. te ga prosljeđuje Gradskom vijeću na raspravu i donošenje te se za izvjestitelja na sjednici Gradskog vijeća Grada Splita određuje se Ivica Puljak, gradonačelnik Grada Splita.

U prilogu dopisa Grada Splita priloženi su i Nacrt prijedloga zaključka o prijedlogu za imenovanje predstavnika Grad Splita u Nadzorni odbor trgovačkog društva Čistoća d.o.o. potpisan od strane zamjenika gradonačelnika Antonia Kuzmanića, kao i nacrt prijedloga Zaključka o prijedlogu za imenovanje predstavnika Grada Splita u Nadzorni odbor trgovačkog društva Čistoća d.o.o., kojim Gradsko vijeće Grada Splita predlaže Skupštini trgovačkog društva Čistoća d.o.o. da za članove Nadzornog odbora kao predstavnike Grada Splita imenuje: Antu Renića, Sandra Sovića, Jasnu Talić i Andreu Tvrdić.

Također je priložen Nacrt prijedloga zaključka o prijedlogu za imenovanje predstavnika Grad Splita u Nadzorni odbor trgovačkog društva Parkovi i nasadi d.o.o. potpisan od strane zamjenika gradonačelnika Antonia Kuzmanića, kao i nacrt o prijedlogu Zaključka o prijedlogu za imenovanje predstavnika Grada Splita u Nadzorni odbor trgovačkog društva Parkovi i nasadi d.o.o., kojim Gradsko vijeće Grada Splita predlaže se Skupštini trgovačkog društva Parkovi i nasadi d.o.o. da za članove Nadzornog odbora kao predstavnike Grada Splita imenuje: Željka Vlahinić, Ivana Krstulović Baković, Mrin Kukoč i Branimir Urlić.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Odredbom članka 48. stavka 1. točke 6. Zakona o lokalnoj i područnoj (regionalnoj) samoupravi, uvedenom Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 144/12.), a koji je bio na snazi u vrijeme donošenja odluke, bilo je propisano da općinski načelnik imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba, osim ako posebnim zakonom nije drugačije određeno.

Člankom 52. Statuta Grada Splita na temelju kojeg je donesena odluka o imenovanju propisano je da gradonačelnik predlaže imenovanja i razrješenja sukladno Zakonu i aktima Gradskog vijeća, te da imenuje i razrješuje predstavnike Grada Splita u tijelima javnih ustanova trgovačkih društava i drugih pravnih osoba osnovanih za obavljanje gospodarskih, društvenih i komunalnih i drugih djelatnosti od interesa za Grad Split osim ako posebnim zakonom nije drugačije određeno.

Člankom 52. stavkom 3. Statuta Grada Splita propisano je da Gradonačelnik u sladu sa Statutom može obavljanje određenih poslova iz svog djelokruga povjeriti zamjeniku.

Pored odredbi drugih propisa kojima je uređeno imenovanje članova uprave trgovačkih društava u vlasništvu jedinice lokalne ili područne (regionalne) samouprave, dužnosnici su dužni voditi brigu i o poštivanju odredbi članka 15. stavka 2. ZSSI-a, kojom je izričito propisano da odluci skupštine o imenovanju članova upravnih i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu, treba prethoditi prijedlog predstavničkog tijela.

Obzirom da je dužnosnik Antonio Kuzmanić, zamjenik gradonačelnika grada Splita, u obavljanju funkcije člana Skupštine dana 01. listopada 2021. donio odluku kojom je, bez prijedloga Gradskog vijeća Grada Splita, imenovao Antu Renića, Sandra Sovića, Jasnu Talić, i Andreu Tvrdić za članove Nadzornog odbora trgovačkog društva Čistoća d.o.o., dana 29. rujna 2021. donio odluku kojom je, bez prijedloga Gradskog vijeća Grada Splita, imenovao Željku Vlahinić, Ivanu Krstulović Baković, Maria Kukoč i Branimira Urlić za članove Nadzornog odbora trgovačkog društva Parkovi i nasadi d.o.o., dana 27. rujna 2021. donio odluku kojom je, bez prijedloga Gradskog vijeća Grad Splita, imenovao Matka Zeljka, Roberta Spiegela,, Matka Keruma, Paška Burnaća, Joška Tijardovića, Bojana Srhoja, Sanelu Antoniu Šegvić, Petra Podruga i Nikšu Čatipovića za članove Nadzornog odbora trgovačkog društva Promet d.o.o., dana 30. rujna 2021. donio odluku kojom je, bez prijedloga Gradskog vijeća Grada Splita, imenovao Inoslava Nazora, Ivana Delića, Mladena Zeca i Gorana Leutara za članove Nadzornog odbora trgovačkog društva Split Parking d.o.o., dana 01. listopada 2021. donio odluku kojom je, bez prijedloga Gradskog vijeća Grada Splita, imenovao Antu Beus, Maju Čović Bajramagić i Stanka Vukojevića za članove Nadzornog odbora trgovačkog društva Splitska obala d.o.o., dana 01. listopada 2021. donio odluku kojom je, bez prijedloga Gradskog vijeća Grada Splita, imenovao Željka Mrnjavac, Daria Mamića, Luku Vidovića i Nikolu Blagaića za članove Nadzornog odbora trgovačkog društva Stano-uprava d.o.o., dana 01. listopada 2021. donio odluku kojom je, bez prijedloga Gradskog vijeća Grada Splita, imenovao Lovru Matana, Katju Zorić i Norberta Žaknića za članove Nadzornog odbora trgovačkog društva Žnjan d.o.o. proizlazi da je počinio moguću povredu odredbe članka 15. stavka 2. ZSSI-a te je odlučeno kao u točki I. izreke ove odluke.

Kako iz prikupljene dokumentacije proizlazi da dužnosnik Ivica Puljak u obavljanju funkcije člana skupštine nije donio odluku kojom je, bez prijedloga Gradskog vijeća Grad Splita, imenovao članove Nadzornog odbora trgovačkog društva: Čistoća d.o.o., Parkovi i nasadi d.o.o., Promet d.o.o., Parking d.o.o., Splitska obala d.o.o., Stano-uprava d.o.o., i Žnjan d.o.o., ne proizlaze okolnosti koje upućuju da je dužnosnik počinio moguću povredu članka 15. stavka 2. ZSSI-a to se postupak protiv istog neće pokrenuti.

Sukladno odredbi članka 39. stavka 3. ZSSI-a, poziva se dužnosnik Antonio Kuzmanić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka iz točaka II. i III. izreke kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Antonio Kuzmanić, osobnom dostavom
2. Dužnosnik Ivica Puljak, osobnom dostavom
3. Objava na internetskoj stranici Povjerenstva
4. Pismohrana